钦定古今图书集成/明伦汇编/官常典/第316卷 > 傅珪
## 钦定古今图书集成/明伦汇编/官常典/第316卷 > 傅珪

按《明外史》本传：“珪字公瑞，清苑人，成化末进士，改庶
吉士。弘治中，授编修，寻兼司经局校书，与修《大明会
典》。书成，迁左中允。武宗立，以东宫恩进左谕德，充讲
官，纂修《孝宗实录》。时词臣不附刘瑾，瑾恶之，摘《会典》
讹字，镌与修者官，降珪修撰。俄以《实录》成，进左中允，
再迁翰林学士，擢吏部右侍郎。六年，迁左。时杨一清”
为尚书，汲引豪俊，喜功名者竞趋其门，亦稍通馈遗。
珪刚直，数言一清私。一清弗能堪，骤擢珪礼部尚书，
实远之也。礼部事视他部为简，自珪数有执争，章奏
遂多。大学士李东阳婿为仪制郎中，前尚书与昵，恣
其所为，字之而不官。珪独以事责让，数挞其胥吏。郎
中乃迁闲曹避去。帝好佛，自称“大庆”法王。番僧乞田
百顷为法王，下院，中旨下部，称《大庆法王》与圣旨并。
珪佯不知，执奏孰为大庆法王，敢与至尊并书，大不
敬。诏勿问，田亦竟止。珪居闲，类木讷者，及当大事，毅
然执持，人不能夺，卒以此忤权幸去。教坊司臧贤请
易牙牌，制如朝士，又请改铸方印，珪格不行。贤日夜
腾谤于诸阉间，冀去珪。流寇扰中原，中贵陆訚谋督
师。下廷议，莫敢先发。珪厉声曰：“师老民疲，贼日炽，以
冒功者多，偾事者漏罚，失将士心。先所遣已无功，可
复遣耶？今贼横行郊圻，肘腋间民嚣然思乱，祸旦夕
及宗社。吾侪死不偿责，诸公安得首鼠两端？”由是议
罢。疏上，竟遣訚，而中贵皆憾珪。御史张羽奏云南灾，
珪因极言四方灾变可畏。八年五月，复奏四月灾，因
言“《春秋》二百四十二年，灾变六十九事。今自去秋来，
地震、天鸣、雹降、星殒、龙虎出见，地裂、山崩，凡四十有
二，而水旱不与焉，灾未有若是甚者。”极陈时弊十事，
语多斥权幸，权幸益深嫉之。会户部尚书孙交亦以
守正见忤，遂矫旨令二人致仕。两京言官交章请留，
不听。珪归三年，御史卢雍称“珪在位有古大臣风。家
无储蓄，日给为累。乞颁《月廪》《岁隶》，以示优礼。”又谓珪
刚直忠谠，当起用。吏部请如雍言，不报。而珪适卒，年
五十七。遗命毋请恤典，抚、按以为言。诏荫其子中书
舍人。嘉靖元年录先朝守正大臣，追赠太子少保，谥
文毅。